Посред нощ, след като виждат във Facebook снимката на Радка Стоименова, която са забелязали по-рано през деня, докато били на риба на езерото "Рибката" в Смолянско, те се връщат пак там и успяват да извадят от водата решилата да се удави жена. Правят го, макар че Мирослав не може да плува добре. Само човек, който не е попадал в студените и тъмни води на езеро или язовир не знае какъв ужас е това. Инстинктивен, смрязяващ до мозъка на костите страх, който парализира всяка част, всяка клетка на тялото. И можеш да мислиш единствено за едно – как да спасиш кожата. Малцина са тези, чиято душа надделява над инстинкта за самосъхранение. Тези хора са герои.